महानता का कोई भी नुस्खा उसे कहीं से भी मिलता तो वह उसे अपनाए बिना नहीं रहता था। महानता के बहुत सारे नुस्खों में से एक है-नववर्ष संकल्प। अतः इस स्वर्णिम नियम का पालन भी सन्ता सिँह पूरी निष्ठा से करता था। हर नववर्ष की पूर्वसंध्या पर वह एक संकल्प-पत्र बनाता और अपने कमरे में दीवार पर चिपकाता। रातभर में ही संकल्प-पत्र के पीछे की गोंद सूख जाती और नववर्ष की पहली सुबह वह ज़मीन पर गिर पड़ता और झाड़ू पर सवार होकर कचरे के साथ घर से निकल पड़ता-कभी वापस न आने के लिए। कई सालों तक मैं संता सिँह के नववर्ष संकल्पों के विषय में सुनता रहा किन्तु उनके दर्शन का सौभाग्य मुझे नहीं मिला। एक जिज्ञासा मन में बनी ही रही। एक वर्ष मैं इसी जिज्ञासा के वशीभूत होकर नववर्ष की पूर्वसंध्या पर ही उसके घर जा धमका। संकल्प-पत्र तैयार हो चुका था, उसके पीछे गोंद लगाई जा रही थी। मैंने संता को हैलो कहा और उसके पास बैठ गया। पाँच मिनट की कड़ी मेहनत के बाद जब संकल्प-पत्र दीवार की शोभा बन गया, तब मेरी हैलो का जवाब आया। मैं कुछ पूछता इससे पहले ही वह बोल उठा, नए साल के लिए कुछ संकल्प लिए हैं। देखो तो।